આતંકીઓની પત્નીઓએ કોર્ટમાં દલીલ કરી કે તેઓ નિર્દોષ પીડિત છે, જેઓને ગેરમાર્ગે દોરવામાં આવી, તો કેટલીક મહિલાઓએ જણાવ્યું કે અહીં આવ્યાં પહેલા તેઓને એ પણ નહોતી ખબર કે તેનો પતિ આતંકી છે. એક ફ્રેન્ચ મહિલા જેમિલા બુટોટોએ કોર્ટમાં કહ્યું કે લાંબા વેકેશન બાદ જ્યારે અમે તૂર્કી પહોંચ્યા તો જાણવા મળ્યું કે તેનો પતિ આતંકી છે. તેણીએ જણાવ્યું કે હું આરોપી નહીં, પીડિત છું. જ્યારે હું મારા પતિની કોઇ વાત ઠુકરાવતી તો તે મારી સાથે મારપીટ કરતો અને મને અને મારા બાળકોને ગુફામાં બંધ કરી દેતો હતો. બાળકોથી અલગ પડવાને કારણે રડતી મહિલાઓથી કોર્ટ પરિષદમાં સન્નાટો છવાઇ ગયો હતો. જેમિલા એવી 1900 ફ્રેન્ચ નાગરિકો અને 40000 વિદેશીઓમાંથી એક છે, જે આઇએસમાં જોડાવા માટે સીરિયા અથવા ઇરાક આવ્યા હતા. ઉલ્લેખનીય છે કે ઇરાક અંદાજે 3 વર્ષ આઇએસના કબજામાં રહ્યું હતું અને આ દરમિયાન આતંકીઓએ સ્થાનિક લોકો પર ભારે અત્યાચાર ગુજાર્યો હતો.